OBH 1150/2001.
Az állampolgári jogok országgyűlési biztosának jelentése
Előadó: Lukácsné Külits Kornélia

Az Alkotmány 2. § (1) bekezdésében rögzített jogállamiságból eredő jogbiztonság követelményével, s az annak részeként tekinthető tisztességes eljáráshoz való joggal összefüggésben csekély mértékű visszásságot okoz, ha a polgármesteri hivatal a törvényes ügyintézési határidőt túllépve ad választ ügyfelének.
A panaszos beadványában sérelmezte, hogy 2000. december 1-én a Nagykőrösi Polgármesteri Hivatalnak küldött, a város gyepmesteri telepén tartott kutyák tartási körülményeivel kapcsolatos beadványára panaszának előterjesztéséig nem kapott választ.
A Nagykőrös Város Polgármesteri Hivatalának jegyzője által megküldött dokumentumok alapján megállapítottam, hogy a panaszos állatvédelemmel kapcsolatos beadványát Nagykőrös Város Polgármesteri Hivatala 2000. december 4-én iktatta. Az ÁNTSZ-nek a gyepmesteri telepen az év végi szabadságolások miatt csak 2001 január 4 napján lefolytatott helyszíni szemléjéről készült jegyzőkönyvet 2001 január 9-én iktatták. Még ugyanezen a napon a panaszost a megtett intézkedésről írásban tájékoztatták, melyet 2001. január 10-én vett át.
A hatósági eljárás elhúzódásának oka a válasz elkészítéséhez szükséges helyszíni szemle időpontjának késedelmes kitűzése.
Nagykőrös Polgármesteri Hivatala akkor járt volna el helyesen, ha az államigazgatási eljárás általános szabályairól szóló 1957. évi IV. törvény (Áe.) 15. § (1) bekezdése szerint az elintézési határidőt saját hatáskörben 30 nappal meghosszabbítja, és erről a panaszost értesíti. Így a hatóság nem lépi túl a határidőt és az érintett is értesül ügye állásáról.
Megállapítottam tehát, hogy Nagykőrös Város Polgármesteri Hivatala azzal, hogy az ügyintézési határidőt túllépve tájékoztatta a feljelentőt megtett intézkedéséről, az Alkotmány 2. § (1) bekezdésében deklarált jogállamiságból eredő jogbiztonság követelményével és annak részeként tekinthető tisztességes eljáráshoz való alkotmányos joggal összefüggésben csekély mértékű visszásságot okozott. Ezért ajánlást nem teszek, de felhívom a figyelmet a határidők pontos betartására.

Budapest, 2001. április 26.

Gönczöl Katalin